**Informatīvais ziņojums**

**par Eiropas Savienības attīstības ministru neformālo sanāksmi**

**Florencē, Itālijā, 2014. gada 14.–15. jūlijā**

**1. ES attīstības ministru neformālās sanāksmes darba kārtība**

2014. gada 14.–15. jūlijā Florencē, Itālijā, notiks Eiropas Savienības (ES) attīstības ministru neformālā sanāksme. Sanāksmes laikā ministri diskutēs par attīstības politikas ietvaru pēc 2015. gada, par privātā sektora lomu attīstības sadarbībā un migrācijas jautājumu lomu attīstības veicināšanā.

* 1. **Attīstības politikas ietvars pēc 2015. gada**

Ministru sanāksmes laikā plānotas diskusijas par attīstības politikas ietvaru pēc 2015. gada (post-2015), īpaši koncentrējoties uz aktuālajām diskusijām ANO un ES turpmāko iesaisti ANO diskusijās. Šobrīd galvenais darbs notiek ANO ietvaros izveidotajā Atvērtajā darba grupā, kurai jānāk klajā ar piedāvājumu Ilgtspējīgas attīstības mērķiem – SDGs (*2012. gada jūnijā Rio+20 konferencē ANO valstis vienojās, ka ir jāizstrādā Ilgtspējīgas attīstības mērķi)*. Līdz šim ir notikušas 12 Atvērtās darba grupas sesijas un procesu plānots pabeigt jūlijā, kad tiks apstiprināti SDGs, kas kalpos kā ieguldījums post-2015ietvara izstrādē.

2014. gada septembrī tiks uzsākts oficiālais starpvaldību sarunu process par post-2015 mērķiem, kas tiks apstiprināti augsta līmeņa samitā 2015. gada septembrī. Plānots, ka līdz 2014. gada beigām ANO Ģenerālsekretārs nāks klajā ar Sintēzes ziņojumu, kas būs pamats post-2015 mērķu izstrādei.

Pašlaik ES pozīcija diskusijās ar starptautiskajiem partneriem balstīta uz 2013. gada maijā apstiprinātajiem Padomes secinājumiem, kas nosaka būtiskākos post-2015 ietvara principus, taču nerunā detalizēti par mērķiem. Ņemot vērā, ka diskusijas ANO ieiet aizvien detalizētākā fāzē, kļuvis aktuāls jautājums par detalizētas ES pozīcijas izstrādi. Neskatoties uz nevienprātību dalībvalstu starpā, Eiropas Komisija 2014. gada 2. jūnijā nāca klajā ar priekšlikumu ES pozīcijai, balstoties uz kuru Itālijas prezidentūras laikā plānots apstiprināt Padomes secinājumus.

Ņemot vērā, ka detalizēta ES pozīcija vēl nav izstrādāta, taču ES kā lielākajam donoram ir jāsniedz ieguldījums ANO ģenerālsekretāra Sintēzes ziņojumā, Itālijas prezidentūra plāno neformālās ministru sanāksmes rezultātus izmantot kā vadlīnijas ES dalībai septembra diskusijās Ņujorkā un ES ieguldījumu Sintēzes ziņojumā.

Pretrunīgie jautājumi starp ANO dalībvalstīm:

* + - * + vairākas attīstības valstis (Indija, Ķīna, Brazīlija u.c.) uzskata, ka pašlaik piedāvātie mērķi atspoguļo galvenokārt attīstības valstu problēmas, nepietiekami uzsverot izaicinājumus, ar kurām saskaras attīstītās valstis, piemēram, ilgtspējīgs patēriņš un ražošana;
        + donorvalstu un saņēmējvalstu pretrunas par jaunā ietvara finansēšanas mehānismiem: attīstības valstis uzstāj, ka donoriem ir jānodrošina finansējums, tehnoloģijas u.c. visu mērķu sasniegšanai, savukārt donorvalstis vēlas uzsvērt pašu valstu atbildību, jo īpaši pašmāju resursu mobilizāciju, uzlabojot nodokļu ieņēmumus, piesaistot privāto finansējumu u.c.;
        + lai gan mērķi paredzēti universāli piemērojami visām valstīm – attīstības valstis (G77, Ķīna, Brazīlija u.c.), kā arī Krievija nepiekrīt atsevišķa mērķa par likuma varu izveidei, argumentējot, ka šis mērķis nav universāls, jo valstis to interpretē atšķirīgi.

ES aktualizētās tēmas līdzšinējās OWG diskusijās, nerunājot detalizēti par citām tēmām un jaunā ietvara finansēšanas avotiem:

* + - * + nabadzības ciešā saikne ar ilgtspējīgu attīstību;
        + nacionālo/pašmāju resursu mobilizācija – ES uzsver, ka tas ir primārais resurss valstu attīstības veicināšanai;
        + dzimumu līdztiesība kā atsevišķs mērķis; sieviešu tiesību horizontāla integrēšana visās tēmās;
        + klimats kā horizontāla tēma, savstarpēji saistīta ar citām jomām;
        + likuma vara, laba pārvaldība.

Finansējums

Paralēli diskusijām par mērķiem notiek diskusijas par jaunā ietvara finansējumu un Ieviešanas instrumentiem (*Means of Implementation - MoI*) – tehnoloģiju pārnese un inovācijas, kapacitātes stiprināšana, nacionālais un starptautiskais attīstības finansējums (ODA), tirdzniecība, starptautiskais finanšu regulējums.

G77 valstis un Ķīna jau tagad vēlas runāt par konkrētām finansējuma saistībām attiecībā uz katru no potenciālajiem mērķiem. ES savukārt vēlas par attīstības finansējumu runāt plašāk nekā tikai par ODA. Ņemot vērā, ka pašmāju resursi (piemēram, nodokļu ieņēmumi, ienākumi no dabas resursiem u.c.) un privātais finansējums sastāda ievērojami lielāku daļu, nekā ODA, lielāks uzsvars jāliek arī uz citiem finansējuma avotiem.

Š.g. jūnijā ANO tika pieņemts lēmums, ka nākamā Attīstības finansējuma konference notiks 2015. gada jūlijā, kas saskan ar G77 vēlmi – vienoties par finansējumu pirms mērķu apstiprināšanas.

**1.2. Privātā sektora loma attīstības sadarbībā**

Privātā sektora aktīvāka iesaiste attīstības sadarbībā kļūst arvien aktuālāks jautājums ES attīstības politikas dienaskārtībā. Privātā sektora loma attīstības sadarbībā ir arī viena no Itālijas prezidentūras prioritātēm. Grieķijas prezidentūras laikā tika apstiprināti vispārīgi Padomes secinājumi par privātā sektora lomu attīstības sadarbībā, savukārt Itālija savas prezidentūras laikā vēlas apstiprināt secinājumus par ieviešanu.

Privātajam sektoram ir būtiska loma attīstības sadarbības īstenošanā, jo tas sniedz ieguldījumu attīstības politikā, veicinot uzņēmējdarbību un jaunu darbavietu veidošanos, inovācijas. Turklāt citi donori, valdības u.c. arvien vairāk izrāda interesi iesaistīt privāto sektoru savā attīstības sadarbībā. Privātais sektors galvenokārt ir iesaistīts tādās jomās kā vide, enerģētika, klimata pārmaiņas, dabas resursi.

Būtiskākie privātā sektora iesaistes principi:

* **Koncentrēšanās uz nodarbinātības veicināšanu, iekļaujošo partnerību un nabadzības samazināšanu -** attīstības programmās un partnerībās nabadzības samazināšanai ir jābūt galvenajam mērķim un kopējai interesei starp visām iesaistītajām pusēm, piemēram, veidojot labākus darba apstākļus, veicinot sieviešu ekonomisko neatkarību;
* **Diferencēta pieeja privātajam sektora -** privātā sektora pārstāvji ir ļoti dažādi (privātie uzņēmēji, korporācijas, reģionāla, starptautiska līmeņa aktieri utt.), kā arī valstīm var būt dažādi apstākļi, tādējādi, īstenojot attīstības politiku, ir jābūt atšķirīgām darba pieejām;
* **Iespēju veidošana, izmantojot uz tirgu balstītus risinājumus**

Uzsvaram ir jābūt uz attīstības palīdzības potenciāla izmantošanu, lai sekmētu tirgus attīstību partnervalstīs. Līdz šim pilnībā nav ticis izmantots potenciāls veidot biznesa iespējas vietējiem uzņēmējiem, izmantojot programmas, kas ietver uz tirgu balstītu pieeju (piemēram, strādājot ar vietējiem uzņēmējiem kā īstenošanas partneri vai pakalpojumu nodrošinātāji);

* **Sekot konkrētiem kritērijiem, nodrošinot tiešu atbalstu privātā sektora pārstāvjiem**: konkrēti kritēriji ir nepieciešami, lai garantētu attīstības palīdzības rezultātus, ilgtspēju, izvairītos no negatīvas ietekmes uz tirgus procesiem, mazinātu riskus. Kritērijiem ir jābūt piemērotiem lēmumos par atbalsta sniegšanu uzņēmumiem vai finanšu starpniekiem, izmantojot tiešos grantus vai subsidētus attīstības pakalpojumus, vai garantijas, apdrošināšanas, finansējumu.
* **Dažādu lokālo kontekstu apzināšanās - s**niedzot atbalstu privātajam sektoram, ir būtiski apzināt partnervalsts apstākļus un privātā sektora lomu tās attīstības procesos.
* **Uzsvars uz rezultātiem -** atbalstam privātā sektora attīstībai un partnerībām ir jābūt visos līmeņos, tādējādi nodrošinot arī efektīvāku rezultātu novērtēšanu attiecībā uz attīstības projektu, partnerību ietekmi.
* **Ievērot politikas saskaņotību jomās, kas skar privāto sektoru partnervalstīs -** ir jāveicina saskaņota mijiedarbība starp ES ārējo, tirgus un uzņēmējdarbības politikām, lai stiprinātu attīstības politikas ietekmi un ES atbalstu privātajam sektoram.

Kritēriji privāta sektora atbalstīšanai:

1. **Izmērāma attīstības ietekme** –atbalsts jāsniedz rentablā veidā, lai sasniegtu attīstības mērķus, piemēram, jaunu darbavietu veidošana. Tam ir nepieciešams caurspīdīgums, definējot mērķus un rezultātus, kā arī izvērtēšanas un īstenošanas procesā.
2. **Papildinātība** -privātā sektora efektīvai darbībai ir būtisks valsts sektora atbalsts, tomēr valsts sektora darbībām nevajadzētu pārņemt privātā sektora aktivitātes, kā arī aizvietot citus privātos finansējuma avotus.
3. **Neitralitāte** -sniegtais atbalsts nevar negatīvi ietekmēt tirgu, un tas jāīsteno, izmantojot taisnīgu, caurspīdīgu sistēmu ar skaidri definētu *exit strategy.*
4. **Kopējas intereses un līdzfinansēšana** -partnerībām ar privāto sektoru ir jābalstās uz kopējām interesēm, savstarpēju atbildību par rezultātiem.
5. **Rezultātu atspoguļošanas efekts** -atbalstam ir jātiecas uz skaidriem rezultātiem tirgus attīstībai, lai varētu veicināt arī citu privātā sektora pārstāvju apņemšanos sasniegt un pilnveidot attīstības rezultātus.
6. **Sociālo, vides un fiskālo standartu** **ievērošana** - saņemot atbalstu, privātajam sektoram ir jāapņemas realizēt savas darbības saskaņā ar vides, sociālajiem un fiskālajiem standartiem, t.sk., cilvēktiesībām un pamatiedzīvotāju tiesībām, labo pārvaldību, cilvēka cienīgu darbu.
   1. **Migrācija kā attīstību veicinošs faktors**

Migrācijas un attīstības jautājumu saikne ir viena no Itālijas prezidentūras prioritātēm. Diskusijas neformālās ministru sanāksmes laikā plānotas, balstoties uz Komisijas sagatavotu neformālu diskusiju papīru (uz informatīvā ziņojuma sagatavošanas laiku vēl nav pieejams). Ministru diskusijā plānota arī ANO un Starptautiskās Migrācijas organizācijas ekspertu dalība.

Sagaidāms, ka Komisijas komunikācija par migrācijas un attīstības jautājumiem varētu tikt publicēta 2015. gada pirmajā pusē. Līdz ar to Itālijas prezidentūras mērķis ir sagatavot augsni diskusijām, kad tiks publicēts Komisijas priekšlikums.

Itālijas redzējums par nepieciešamajiem uzlabojumiem migrācijas politikas veidošanā:

1. Jāuzlabo zināšanas un izpratne par migrācijas jautājumiem, ietekmi un radītajām sekām;
2. Jārisina jautājumi attiecībā uz nepieciešamajiem atvieglojumiem migrantu naudas pārvedumiem – samazinot izmaksas par migrantu naudas pārvedumiem, būtiski palielinās iespējas investēt izcelsmes valstīs, kas atstāj pozitīvu ietekmi uz nabadzības mazināšanu, veicina piekļuvi izglītībai, veselības aprūpei u.c.;
3. Jānovērš trūkumi pastāvošajā regulējumā un jāievieš mehānismi, kas veicinātu migrantu prasmju un zināšanu pozitīvu ietekmi uz attīstību gan izcelsmes, gan mītnes valstīs. Īpaša uzmanība jāpievērš diasporu pieaugošajai lomai, veicinot investīcijas uzņēmējdarbībā un atgriešanos izcelsmes valstīs.

**2. Latvijas delegācija**

Delegācijas vadītājs: Viktors Makarovs, Ārlietu ministrijas parlamentārais sekretārs

Delegācijas dalībnieki: Anda Grinberga, Ārlietu ministrijas Attīstības sadarbības politikas nodaļas vadītāja

Sintija Rupjā, Latvijas Republikas pastāvīgās pārstāvniecības Eiropas Savienībā 3. sekretāre

Iesniedzējs: ārlietu ministrs E.Rinkēvičs

Vīza: valsts sekretārs A. Pildegovičs

02.07.2014 12:10

1355

Anda Grinberga, 67016417

Anda.Grinberga@mfa.gov.lv

fakss: 67828121